
AZ ANCA-ASSZOCIÁLT VASCULITISEK PROGNOSZTIKAI MEGKÖZELÍTÉSE: INNOVATÍV MARKEREK ÉS RELAPSZUS RIZIKÓFAKTOROK VIZSGÁLATA

Kulcsszavak: ANCA-asszociált vasculitis; Autoimmun gyulladás; Prognosztikus biomarkerek; Immunszupresszív kezelés
Bevezetés: Az ANCA (Antineutrofil citoplazmatikus antitest) asszociált vasculitisek olyan kórképek, melyekben az autoimmun gyulladás elsősorban a microcirculatios erek falára lokalizálódik. Ritka, magas mortalitású betegségcsoport, mely a súlyos kórlefolyás elkerülése érdekében speciális terápiával és rendszeres ellenőrzéssel tartható csak egyensúlyban. Célunk innovatív prognosztikus laborparaméterek keresése, melyek egyaránt alkalmasak a kezelés eredményességének meghatározására, valamint a progresszió és várható relapszusok előrejelzésére.
Módszer: Retrospektív tanulmányt folytattunk a Szegedi Tudományegyetem Reumatológiai és Immunológiai Klinikáján, mely során 2005 óta rendelkezésünkre álló laboratóriumi adatok alapján 74 beteget válogattunk be. A diagnózistól kezdődően követtük a kórképek hullámzó lefolyását a relapszusokra és remissziókra fókuszálva. A klinikai progresszió során elemeztük a vasculitisben eddig nem ismert jelentőségű laboratóriumi paramétereket: NLR (neutrofil-limfocita arány), PLR (trombocita-limfocita arány), SII (szisztémás immun-gyulladásos index), CAR [C-reaktív protein (CRP)-albumin arány], PNI (prognosztikus nutríciós index), AGR (albumin-globulin arány), valamint vörösvérsejt diszperzitási szélesség (RDW). Adatainkat GraphPad InStat statisztikai programmal elemeztük, az egyes időszakok értékeit Kruskal-Wallis és egyutas ANOVA tesztekkel hasonlítottuk össze, míg a remisszióra vonatkozó összefüggést lineáris regresszióval vizsgáltuk.
Eredmények: A diagnózis felállításakor betegeink átlagéletkora 55 év volt, a remisszió elérése 200,31±100,50 napig tartott. Az immunszupresszív kezelés elindítása előtti utolsó alkalommal, illetve a remisszió beálltakor a következő paraméterek közt találtunk szignifikáns eltérést (p<0,05): NLR (7,61±6,41 és 6,89±5,81), SII (2846,20±2967,30 és 1947,75±1750,10), CAR (2,81±3,34 és 0,13±0,15), PNI (4,83±9,64 és 51,81±6,48), AGR (1,19±0,40 és 1,94±0,34), CRP (82,54±82,90 és 5,90±6,09). A PLR esetén nem találtunk jelentős szignifikanciát (273,90±172,78 és 213,59±115,75). A relapszust követő remisszió eléréséig eltelt idő szignifikáns kapcsolatot mutatott az RDW értékével (r2=0,23, p<0,01).
Megbeszélés: Eredményeink alapján megállapítható, hogy a fent említett laborparaméterekből származtatott arányok költséghatékony, rutinvizsgálatok által széles körben alkalmazható, prediktív markerek az ANCA vasculitises betegek utánkövetésében, valamint alkalmasak lehetnek a felmerülő relapszus gyanújának alátámasztására.



